
Robot tengeralattjáró építése - AquaLab

Projektemmel egy robot tengeralattjáró fejlesztését tűztem ki célként, amely képes biológiai kutatást végezni a vízfelszín alatt. Jelenleg a természetes vizek minőségének vizsgálata helyszíni mintavétellel és laboratóriumi elemzéssel történik. A minta szinte kizárólag a felső rétegekből kerül levételre, ráadásul gyakran csak a partközeli régiókban. A projektemmel – a kutatók pozitív visszajelzéseire reagálva – ezen szeretnék változtatni. Tehát a vizet vizsgáló biológusok számára az általam fejlesztett AquaLab robot tengeralattjáró egy automatizálási lehetőség, ami a mintavételi és elemzési nehézségekben nyújt segítséget, mert hiszek abban, hogy a víz állapotának felügyelete az első lépés természetes vizeink minőségének megőrzése felé.
A robot egy körülbelül 15 kilogrammos víz alatti szerkezet, amelynek alapját egy PVC cső adja, a vezérlése Arduino mega és Raspberry pi segítségével valósítható meg, míg az irányítás élőben, a partról történik. A fedélzetén található biológiai szenzorok adatait szintén a felszínen élőben lehet feldolgozni, az általam fejlesztett informatikai rendszeren keresztül, melyet C++ programnyelvben írtam. A merülés és az emelkedés vezérlésére egy ballasztrendszert fejlesztettem, melyet hasonló méretű robotokon még nem alkalmaztak. Ez két nagynyomású tartályból, és két felfújható tartályból áll. A nagynyomású tárolókból mágnesszelepek segítségével ereszthető át a levegő, mely a test külső részén elhelyezett változó térfogatú tartályokba áramlik. Feltöltéskor a térfogat megnő, ezzel emelkedésre bírható a test, míg a levegő kieresztésének hatására a test süllyedni kezd. A rendszert teljes egészében én fejlesztettem, az alapoktól indulva.
Dolgozatomban a teljes rendszer működését, építésének folyamatát mutatom be.



